漣上題樊氏水亭
作者：高適
朝代：唐

paragraphs: 漣上非所趣，偶爲世務牽。
經時駐歸棹，日夕對平川。
莫論行子愁，且得主人賢。
亭上酒初熟，廚中魚每鮮。
自說宦遊來，因之居住偏。
煮鹽滄海曲，種稻長淮邊。
四時常晏如，百口無飢年。
菱芋藩籬下，漁樵耳目前。
異縣少朋從，我行復迍邅。
向不逢此君，孤舟已言旋。
明日又分首，風濤還眇然。